蔡州葉翰林寄示近詩次韻八首 浚治西池
作者：程俱
朝代：宋

paragraphs: 世間潢潦生蝌斗，聞說西池歲時久。
不應朝滿夕已除，秋至先衰等蒲柳。
知公旁觀久技癢，聊試他年膏苗手。
泥塗不忍海波臣，畚鍤故煩牛馬走。
嘗聞汝水行地底，出沒川原無不有。
濺濺忽作寫盤珠，盎盎俄承注牀酒。
清涵荇藻更姿媚，明燭鬚眉見妍醜。
巢蓮永無龜曳尾，雨花定有魚頒首。
使君佳政盡如此，說尹遙知不容口。
何由步屧逐春風，作社慇慇就田叟。